สิ้นสุด! กสทช.ประกาศผล JAS-TRUE ชนะประมูลคลื่น 900 MHz
กสทช.ประกาศผล JAS-TRUE ชนะประมูลคลื่น 900 MHz โดย JAS เป็นผู้ชนะการประมูล ชุดที่ 1 ด้วยราคา 75,654 ลบ. ส่วน TRUE เป็นผู้ชนะการประมูล ชุดที่ 1 ด้วยราคา 76,298 ลบ. รวมราคาประมูล 2 ใบอยู่ที่ 151,952 ลบ.
19 ธ.ค. 2558

ผู้สื่อข่าวรายงานว่า ผลการประมูลคลื่นความถี่ย่าน 900 MHz ซึ่งเริ่มต้นขึ้นในเวลา 09.00 น. ของวันที่ 15 ธ.ค.2558 ได้สิ้นสุดลงแล้ว เมื่อเวลา 00.15 น.วันที่ 19 ธ.ค. 2558 ในรอบการประมูลที่ 199 ไม่มีการเคาะราคาเพิ่ม หลังจากนั้นบนหน้าจอขึ้นแสดงผลการประมูลขึ้นว่า Auction Concluded ยืนราคาที่รอบ 198
สำหรับผู้ที่ชนะการประมูลคลื่น 900 MHz ในชุดที่ 1 คลื่น 895-905 MHz คู่กับ คลื่น 940-950 MHz ได้แก่ บริษัท แจส โมบาย บรอดแบนด์ จำกัด ภายใต้กลุ่มบริษัท จัสมิน ราคาสุดท้ายที่ 75,654 ล้านบาท ส่วนชุดที่ 2 คลื่น 905-915 MHz คู่กับ คลื่น 950-960 MHz ได้แก่ บริษัท ทรูมูฟ เอช ยูนิเวอร์แซล คอมมิวนิเคชั่น จำกัด ภายใต้บริษัท ทรูมูฟ เอช ราคาสุดท้ายที่ 76,298 ล้านบาท ราคารวม 151,952 ล้านบาท
ส่วนผู้ที่ไม่ชนะการประมูล คือ บริษัท แอดวานซ์ ไวร์เลส เน็ทเวอร์ค จำกัด เสนอราคาคลื่นความถี่ชุดที่ 2 ด้วยราคาสุดท้าย 75,976 ล้านบาท และบริษัท ดีแทค ไตรเน็ต จำกัด เสนอราคาคลื่นความถี่ชุดที่ 1 ด้วยราคาสุดท้ายที่ 70,180 ล้านบาท
 
สำหรับการประมูลคลื่นความถี่ 900 MHz ในช่วงคลื่นที่ 1 เมื่อเทียบจำนวน MHz ต่อประชากร จะอยู่ที่ 56.5 บาท และคิดเป็น 470% ของราคาตั้งต้นประมูลที่ 100% ส่วนในช่วงคลื่นที่ 2 เมื่อเทียบกับจำนวนประชากร จะอยู่ที่ 56.9 บาท คิดเป็น 474% ของราคาตั้งต้นประมูลที่ 100%